অবশেষে অসংখ্য হত্যার বিভীষিকা, অগণিত লাশের ফরিয়াদ, অনিশ্চয়তা, আতঙ্ক, অশ্রু—সবকিছুর জবাব ১৬ ডিসেম্বর। ভেঙে গেল পাকিস্তান। অসার খোলস হয়ে পড়ে রইল বিজয়ীর পদতলে। গ্লানি ঝেড়ে যে মাথা তুলে দাঁড়াল, সে বাংলাদেশ। সদ্যোজাত দেশ। যুদ্ধে বিধ্বস্ত কিন্তু বিজয়ীর হাসিটি তারই মুখে। লাখো প্রাণের বিনিময়ে অর্জিত এই হাসির পেছনে অশ্রু যেমন আছে, তেমনি আছে মৃত্যু ও ত্যাগের মহিমা। সেই মহিমান্বিত চিত্রপটে জ্বলজ্বল করছে শত শহীদের নাম। বহুমূল্য মণিমুক্তার মতো ভাস্বর বীরশ্রেষ্ঠদের অবদান।